Vzhľadom na svoj vek, 74 rokov, je zrejme najstarším pacientom, ktorému takýto zákrok v Česku urobili. Režiséra operoval prednosta kardiocentra Jan Pirk. Podľa jeho slov prebieha rekonvalescencia úspešne.
"Pacient teraz potrebuje zo všetkého najviac pokoj," reagoval v nedeľu pre denník Mladá fronta Dnes J. Pirk.
Deana: Cíti sa v rámci možností dobre
Manželka Juraja Jakubiska, Deana, včera pre Revue Idnes.cz potvrdila, že sa jeho zdravotný stav zlepšuje. Filmár sa podľa jej slov cíti v rámci možností dobre, ako je to možné po takom ťažkom chirurgickom zákroku.
"Lekári ale hovoria, že všetko postupuje tak, ako má, bolo to bez komplikácií a vyzerá to zatiaľ veľmi dobre," cituje manželkine slová internetový server idnes.cz.
"Teším sa, že je všetko v poriadku, že to dobre dopadlo a teším sa, že sa lekári rozhodli správne," uviedla pani Jakubisková s tým, že jej manžel sa zrejme čoskoro vráti k práci.
"Keď Pánboh vypočul naše modlitby a nechal nám ho tu, tak s ním určite má nejaké plány. Myslím, že do práce nastúpi v priebehu dvoch-troch mesiacov. Toľko by mala trvať tá základná rekonvalescencia," uviedla Deana Horváthová-Jakubisková.
Jakubisko sa v inštitúte opakovane liečil aj pred časom kvôli zlyhávaniu srdca. Informácie o jeho zdravotných problémoch neboli tajomstvom už dlhší čas, no Jakubisko pritom stále pracoval.
V Česku sa ročne robí približne 80 transplantácií srdca a pacientom nad 65 rokov len výnimočne.
Najdôležitejšie správy z východu Slovenska čítajte na Korzar.sme.sk.